Nog geen teken van ontvoerde kindersDie vier kinders wat ontvoer is. [Foto: Verskaf] Zia (15), Alaan (13), Zayyad (11) en Zidan (6) Moti was Woensdag omstreeks 07:00 van hul huis in Nirvana op pad na die Curro Heuwelkruin- private skool, toe hul motor gekaap en hulle ontvoer is. Philip Smit, die woordvoerder van die familie, en brig. Motlafela Mojapelo, polisiewoordvoerder, het aan Maroela Media bevestig dat daar nog geen inligting oor die kinders se ligging is nie. Daar is steeds nog geen losprys vir die kinders geëis nie. Leerders van Curro Heuwelkruin het Donderdag op die sportveld byeengekom en vir die Moti-broers gebid (Foto: Curro Heuwelkruin, Facebook) Leerders van Curro Heuwelkruin het Donderdag op die sportveld byeengekom en vir die Moti-broers gebid. Maroela Media het vroeër berig die BMW waarin die seuns was, is deur ’n silwer Kia Sorento en ’n swart Mercedes‑Benz van die pad af gedruk. Volgens die 64-jarige bestuurder van die BMW het daar na bewering sewe mans, almal in wit oorpakke geklee, uit die voertuie geklim en skote op die BMW afgevuur. Die vier seuns is toe uit die BMW by die Mercedes ingedwing en die bestuurder is agtergelaat. Die seuns se ouers, Naazim en Shakira Moti, is gesiene sakelui in Polokwane. Naazim is die eienaar van Auto Moti, ’n motorhandelaar.